Fockbeek

Fockbeek (, ) is ene Gemeen in de Kreis Rendsborg-Eckernföör in Sleswig-Holsteen

 Geografie 

 Geograafsche Laag 
Dat Rebeed vun Fockbeek streckt sik noorden de Ünnereider langs un liggt westen vun Rendsborg un süden de Natuurruum Sleswiger Vöörgeest (Höövdeenheid Nr. 697). De Fockbeker See (ook Armensee), de as enen Fisch formt is, liggt ook in dat Gemeenrebeed.

 Oordsdelen 
To de Gemeen Fockbeek höört ook de Huusgruppen Barris, Eernstdaal (), Fockbeekfeld (), deelwies Posthoff (), de Hööv Knüll un Langenbrook un ook deelwies ook dat Dörp Ahrenssteed ().

 Navergemenen 
Navergemenen vun Fockbeek sünd in’n Noorden Ool Duvensteed, in’n Noordoosten Rickert, in’n Oosten Rendsborg, in’n Süden Nübbel, in’n Süüdwesten Elsdörp-Westermöhlen un in’n Westen Hohn.

 Historie 
De öllsten Fundstücken in dat Gemeenrebeed stammt uut de Middelsteentied (8000–3000 v. Chr.).

Dat Dörp Fockbeek liggt an den Ossenpadd, wat een olen Hannelsweg is, de dat däänsche Viborg mit dat holsteensche Wedel verbinnt. Dat eerste Maal in’n Oorkunnen steit de Oord op den 31. März 1196 as Fokabikre in de Guldholm-Oorkunn.

Bi ene Binnendüün twüschen Fockbeek un Westerrönfeld weer de Gröönsfoort, ene ole Foort döör de Eider rund 27 km wied af vun dat ole Haithabu, wat op’n Peerd enen halven Dag is. Ook vun de Borg Esesfeld kunn een op’n Peerd binnen enen Dag na de Foort kamen. Daarüm drepen sik hier 811 de däänsche König Hemming un de Frankenkönig Karl de Grote un hanneln enen Freden uut.Anke Feiler-Kramer: Die Eiderfurt bei Fockbek . 2010. As se in dat 18. Jaarhunnerd den Eiderkanaal gröven, hebbt se de Foort wehmaakt. Eeerst 2010 hebbt se de Foort mit de Oordsnamen un olen Dokumenten wedder opdeckt. üm Fockbeek un ümto 2013 is hier een Denksteen opstellt worrn, de an dat Begeevnis denken maken schall.

In dat 19. Jaarhunnerd is dat vöörmaals landweerdschopliche Fockbeek ene moderne Gemeen mit veel Handwark, Bedrieven un Gewarv worrn. Twüschen 1910 un 1912 is de Isenbaan na Fockbeek uutboot worrn un de Oord kreeg ene Stoppstell an de Bahnlien Husum–Arf–Rendsborg. De Personenverkeer is 1974, de Frachtverkeer 1999 instellt worrn.

Den 12. Dezember 1991 geev dat een Attentaat op twee Mitarbeider vun de Afwaterverband in Westerrönnfeld. Een Buur uut Fockbeek harr de twee Beamten doodschaten un is denn mit enen Auto, in dat he Sprengstoff laadt harr, gegen dat Raadhuus in Fockbeek föhrt. Opletzt het he sik sülvst doodschaten.

 Politik 
Den 1. Januar 1977 is een lütten Deel vun dat Gemeenrebeed to de Stadt Rendsborg kamen.

Sied 1998 is Fockbeek de Seed vun dat Amt Fockbeek un 2008 bill dat Amt ene Verwaltungsgemeeschop mit dat Amt Hohner Harr.

 Wapen 
Blasonerung: „In Rood een schreegrechten sülvern Wellenbalken, na de Figuur beleggt mit enen blagen Heren un enen blagen Aal, de den Heren verfolgt.“

Dat Wapen schall an de Fockbeker Legenn vun de Aalversuper denken maken.

 Partnergemenen 
Sied 1990 het Fockbeek ene Partnerschop mit de Gemeen Mirow in Mekelnborg-Vöörpommern. Fockbeker Börger, de in Mirow op de Welt kemen, bröchen de Schadwinkel, de in de Tied Börgermeister vun de Gemeen weer, op de Gemeen. 

 Weerdschop un Infrastruktuur 

 Ünnernemen 
In Fockbeek liggt dat Ünnernemen Hobby-Wohnwagenwerke, dat den groten Deel Arbeidsplätz in Gemeen stellt.

 Bildung 
In Fockbeek givt dat een Grund- un een Gemeenschopsschool (Bergschule Fockbek). Rund 1100 Schölerschen un Schölers uut 13 Gemenen ümto gaat hier op School.

Fockbeek harr al in dat 18. Jaarhunnerd ene School, de eerst in ene lütte Kaat mit Reetdack an de Fockbeker See weer un later in een egen Schoolhuus in de Oord ümtagen is.

 Verkeer 
Fockbeek liggt westen Rendsborg, wo sik de Bundsstraten 202 un 203 deelt. Twüschen 1910 un 1974 harr Fockbeek een egen Baanhov an de Baanlien Rendsborg-Husum. De Schienfrachtverkker is 1999 instellt worrn un de Iesenbaansporen sünd afboot worrn.

 Söön un Döchter vun de Gemeen 
In Fockbeek op de Welt kamen sünd:

 Ernst Voß (1842–1920), Mitbegrünner vun de Hamborger Werft Blohm + Voss.
 Hans Schlothfeldt (1890–1966), Ingenieur un Heimatforscher
 Claus Stolley (1898–1965), Maler
 Martin Claußen (* 1955), Meteoroloog un Klimaforscher
 Wilfried Weinke (* 1955), Literatuurwetenschopper un Kurater
 Frank Beuster (* 1961), Lehrer un Schriever

Ehmalige Börgermeister:

 Pierre Gilgenast (SPD, 1998 bet 2012)
 Holger Diehr (CDU, 2014 bet 2019)

 De Aalversupers 

De Legenn vun de Aalversupers is ene Spottgeschicht vun de de Fockbeker eren Ökelnaam „Aalversupers“ afhebbt. Na dat Vertell setten de Fockbeker Herens in enen See uut un as dat anner Johr dat Water aflaten hebbt, harr een Aal al alle Fisch opfreten. As Straff wüllen de Dörpslüüd den Aal versupen.

 Literatuur 

 Heinrich Haller: Gemeinde mit ausgeprägtem Eigenleben. In: Schleswig-Holstein-Topographie. Band 3: Ellerbek - Groß Rönnau. Flying-Kiwi-Verl. Junge, Flensborg 2003, ISBN 3-926055-73-1, S. 129 ff.

 Weblenken 

 Websteed vun de Gemeen Fockbeek (hoogdüütsch)

 Footnoten 

Kategorie:Kreis Rendsborg-Eckernföör